PREDKLADACIA SPRÁVA
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia
Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen Svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení, najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti elektrických zariadení, ktoré sa používajú v určitom rozsahu napätia, upravujú sa technické požiadavky na výrobky v oblasti právom chránených záujmov. Ide o oblasť ochrany života a zdravia osôb, majetku a životného prostredia pred nebezpečnými alebo zdraviu škodlivými výrobkami.
Schválením návrhu nariadenia vlády sa vytvoria lepšie podmienky pre výrobcov, ako i podnikateľské subjekty v rámci obchodovania s výrobkami, nakoľko bude možné podpísať Protokol k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia je v súlade s Ústavou Slovenskej republiky a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky a nebude mať vplyv ani na zamestnanosť a preto nie je potrebné ho prerokovať v RHSD. Navrhované nariadenie vlády tiež negatívne neovplyvní životné prostredie Slovenskej republiky.
Dňa 6.3.2002 bol návrh nariadenia zaradený na rokovanie vlády Slovenskej republiky. Vzhľadom na to, že dňa 1.3.2002 prišlo stanovisko Komisie Európskej únie o vypustení článku 8 Protokolu PECA, ktorý riešil krajinu pôvodu bolo potrebné ustanovenia o krajine pôvodu vypustiť aj z navrhovaného nariadenia vlády. Úrad pre normalizáciu, metrológiu a skúšobníctvo Slovenskej republiky preto predkladá nový text návrhu nariadenia.

(Návrh)
Nariadenie vlády
Slovenskej republiky
z ......... 2002,
ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
Čl. I
Nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia sa mení a dopĺňa takto:
1.	V úvodnej vete sa nahrádzajú slová „§ 12 ods. 5“ slovami „§ 12 ods. 8“ a slová „(ďalej len zákon)“ slovami „v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky“.
2.	V § 1 sa vkladá nový odsek 1, ktorý vrátane nadpisu znie: „(1) Týmto nariadením sa transponuje do právneho systému Slovenskej republiky príslušná smernica Európskych spoločenstiev.^1a)“.
Poznámka pod čiarou k odkazu 1a) znie: „1a) Smernica Rady č. 73/23/EHS z 19. februára 1973 v znení smernice č. 93/68/EHS o aproximácii zákonov členských štátov týkajúcich sa elektrického zariadenia určeného pre používanie v určitom rozsahu napätia.“.
Doterajší odsek sa označuje ako odsek 2.
3.	V § 2 odsek 1 znie :
„(1) Elektrické zariadenie sa považuje za bezpečné, ak bolo skonštruované a vyrobené v súlade s technickou praxou z hľadiska bezpečnosti výrobkov platnou v Slovenskej republike alebo v Európskych spoločenstvách tak, aby pri správnej inštalácii, údržbe a používaní na účel, na ktorý bolo navrhnuté a vyrobené, nedošlo k ohrozeniu zdravia alebo bezpečnosti ľudí, domácich zvierat, majetku alebo životného prostredia.“.
4.	V § 2 ods. 3 sa nahrádza slovo „je“ slovami „sa považuje za“.
5.	§ 3 znie:
„(1) Výrobca alebo jeho splnomocnenec (ďalej len „výrobca“) označí pred uvedením na trh zariadenie značkou zhody, ktorá osvedčuje splnenie technických požiadaviek podľa tohto nariadenia, ak je zariadenie nainštalované a používané na účel, na ktorý bolo vyvinuté.
(2) Výrobca alebo dovozca môže predložiť protokol, vypracovaný autorizovanou osobou o zhode elektrického zariadenia.
(3) Ak elektrické zariadenie spĺňa ustanovenia § 2 a 3 ods. 1, nemožno klásť z dôvodu bezpečnosti ďalšie prekážky pri jeho uvádzaní na trh.
(4)	Výrobca alebo dovozca uchováva dokumentáciu podľa § 13 ods. 3 zákona 10 rokov od uvedenia posledného zariadenia na trh.“.
6.	V § 4 ods. 2 sa slová „také opatrenia“ nahrádzajú slovami „opatrenia podľa prílohy č. 3“.
7.	V § 4 sa vkladá nový odsek 3, ktorý znie: „(3) Výrobca alebo jeho splnomocnenec zabezpečí preklad do štátneho jazyka nevyhnutnej časti dokumentácie, ktorú na základe odôvodnenej žiadosti požaduje orgán dohľadu podľa § 13 ods. 3 zákona. Orgán dohľadu musí v žiadosti rešpektovať požiadavku primeranosti rozsahu požadovanej dokumentácie vo vzťahu k riziku, ktoré určený výrobok predstavuje.“.
8.	V § 5 úvodná veta znie:
„Vyhlásenie o zhode podľa § 13 zákona obsahuje“.
9.	§ 6 znie: 
„(1) Výrobca alebo dovozca zariadenia vydá vyhlásenie o zhode na základe posúdenia zhody vykonaného autorizovanou osobou.
(2) Výrobca pred uvedením na trh posúdi zhodu zariadenia postupom podľa § 12 ods. 3 písm. a) zákona, vydá vyhlásenie o zhode a umiestni značku zhody podľa § 21 zákona.“.
10.	V prílohe č. 1 bod 7 sa vypúšťajú slová „a odolnosť“
11.	V prílohe č. 1 bod 8 znie: 
„8. Špeciálne elektrické zariadenie určené na použitie v lodiach, lietadlách a na dráhach, ktoré spĺňa bezpečnostné požiadavky ustanovené medzinárodnými orgánmi, na ktorých činnosti sa Slovenská republika a členské štáty Európskych spoločenstiev alebo Slovenská republika alebo členské štáty Európskych spoločenstiev podieľajú.“.
12.	V prílohe č. 2 bod 1 písm. b) sa vypúšťajú slová „§ 17“.
13.	Za prílohu č. 2 sa vkladajú prílohy č. 3 a 4, ktoré vrátane nadpisu znejú:
„Príloha č. 3
k nariadeniu vlády č. 392/1999 Z. z.
VNÚTORNÁ KONTROLA VÝROBY
1.	Vnútorná kontrola výroby je postup posudzovania zhody, pri ktorom výrobca alebo jeho splnomocnenec, ktorý plní povinnosti podľa bodov 2 a 3, zabezpečuje a vyhlasuje, že elektrické zariadenie spĺňa požiadavky tohoto nariadenia, ktoré sa naň vzťahujú. Výrobca alebo jeho splnomocnenec vypracuje písomné vyhlásenie o zhode a na každý výrobok umiestni značku zhody.
2.	Výrobca vypracúva dokumentáciu opísanú v bode 5.
3.	Výrobca alebo jeho splnomocnenec uchováva pre účely dozoru dokumentáciu tak, aby bola k dispozícii orgánu dohľadu najmenej počas 10 rokov od ukončenia výroby posledného výrobku.
4.	Ak nie je na Slovensku ani v Európskych spoločenstvách výrobca elektrického zariadenia ani jeho splnomocnenec, uchováva dokumentáciu podľa bodu 3 osoba, ktorá uvádza elektrické zariadenie na trh.
5.	Dokumentácia musí umožňovať posúdenie zhody elektrického zariadenia s požiadavkami tohto nariadenia. Dokumentácia musí, v rozsahu nevyhnutnom na toto posúdenie, obsahovať údaje o konštrukcii, výrobe a funkcii elektrického zariadenia a obsahuje
a)	všeobecný opis elektrického zariadenia,
b)	koncepčný návrh a výrobné výkresy a schémy súčiastok, podzostáv, obvodov a pod.,
c)	opisy a komentáre potrebné pre zrozumiteľnosť výkresov, schém a funkcie elektrického zariadenia,
d)	zoznam dokumentov podľa § 2 ods. 2, ktoré boli celkom alebo čiastočne použité a ak neboli tieto dokumenty použité, uvedú sa opisy riešení prijatých na splnenie základných požiadaviek,
e)	výsledky vykonaných konštrukčných výpočtov, uskutočnených skúšok a pod.
f)	skúšobné protokoly.
6.	Výrobca alebo jeho splnomocnenec uchováva s dokumentáciou rovnopis vyhlásenia o zhode.
7.	Výrobca uskutočňuje nevyhnutné opatrenia, aby výrobný postup zabezpečoval zhodu vyrábaných elektrických zariadení s dokumentáciou podľa bodu 2 a s požiadavkami tohto nariadenia, ktoré sa na ne vzťahujú.
Príloha č. 4
k nariadeniu vlády č. 392/1999 Z. z.
Označenie vykonávaného právneho aktu Európskych spoločenstiev a Európskej únie
Týmto nariadením sa transponujú nasledovné smernice:
1.	Smernica Rady č. 73/23/EHS z 19. februára 1973 v znení smernice č. 93/68/EHS o aproximácii zákonov členských štátov týkajúcich sa elektrického zariadenia určeného pre používanie v určitom rozsahu napätia.
2.	Preklad týchto smerníc je na Centrálnej prekladateľskej jednotke sekcie Inštitútu pre aproximáciu práva.“.

Čl. II
Toto nariadenie nadobúda účinnosť 1. apríla 2002, okrem § 6 ods. 2, ktorý nadobudne účinnosť spolu s Protokolom k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov, najneskôr 31. decembra 2002; súčasne stráca účinnosť § 6 ods. 1.